Kristian Tanus

**Kristian Tanus** (s. 17. elokuuta 2000 Tampere) on suomalainen jääkiekkoilija, joka pelaa SM-liigajoukkue Tapparassa. Hän toimii joukkueen varakapteenina. Tanus on pelipaikaltaan vasen laitahyökkääjä, mutta hän on pelannut myös keskellä.

## Ura
### Seuraura
Tanus on Tapparan kasvatti. Hän aloitti jääkiekkoilun maalivahtina, josta Tanus vaihtoi kymmenenvuotiaana kenttäpelaajaksi ja vuotta myöhemmin keskushyökkääjäksi. Hän oli kaudella 2014–2015 C-nuorten SM-sarjan runkosarjassa joukkueensa paras syöttäjä 26 syöttöpisteellään. Kaudella 2015–2016 Tanus oli C-nuorten SM-karsinnoissa Tapparan paras pistemies ja syöttäjä tehoilla 5+16=21, kuten myös C-nuorten SM-sarjan runkosarjassa tehoilla 22+29=51, joilla hän sijoittui sarjan pistepörssissä neljänneksi. Tanus oli joukkueen paras pistemies ja syöttäjä myös pudotuspeleissä tehoilla 1+6=7. Hänet valittiin kauden päätteeksi C-nuorten SM-sarjan toiseen tähdistökentälliseen. Kauden 2016–2017 Tanus pelasi suurimmaksi osaksi Tapparan B-nuorissa. Hänet valittiin kauden päätteeksi B-nuorten SM-sarjan ensimmäiseen tähdistökentälliseen. Tanus pelasi ison osan kaudestaan myös seuran A-nuorissa.

Kaudella 2017–2018 Tanus oli tehoilla 8+28=36 Tapparan A-nuorten toiseksi paras pistemies Elias Elomaan jälkeen. Hänet valittiin A-nuorten SM-liigan tammikuun kuukauden nuoreksi pelaajaksi. Tanus vahvisti myös Tapparan B-nuoria pudotuspeleissä, jotka päättyivät SM-hopeaan.

Toukokuussa 2018 Tanus teki Tapparan kanssa kaksivuotisen SM-liigasopimuksen. Hän teki miesten pääsarjadebyyttinsä Mestarien liigan toisella kierroksella 2. syyskuuta 2018 vieraissa tšekkiläistä HC Třineciä vastaan. Tanus merkittiin Tapparan 13. hyökkääjäksi. Hän sai ottelussa jääaikaa 1.23 minuuttia. SM-liigadebyyttinsä Tanus teki runkosarjan avauskierroksella 14. syyskuuta 2018 paikallisvastustaja Tampereen Ilvestä vastaan. Hänet merkittiin Tapparan kolmosketjun oikeaan laitaan Juhani Jasun ja Otto Rauhalan viereen. Tanus sai ottelussa jääaikaa 5.38 minuuttia. Hän sai ottelussa myös yhden kahden minuutin jäähyn kampituksesta. Mestis-kauden käynnistyttyä Tappara lainasi Tanuksen Mestis-joukkue Lempäälän Kisaan. Hän teki siellä 11 ensimmäisessä ottelussaan tehot 10+8=18 ja oli koko sarjan maalipörssissä toisena. Tanus valittiin Mestiksen lokakuun 2018 kuukauden tulokkaaksi ja kuukauden kentälliseen.

Tanus pelasi Tapparassa alkukaudella 2018–2019 kuusi runkosarja- ja viisi CHL-ottelua ilman tehopisteitä. Hän pelasi alkukautensa kuitenkin suurimmaksi osaksi LeKin Mestis-joukkueessa. kunnes tammikuussa 2019 Tapparasi lainasi Tanuksen SM-liigan siirtotakarajalle 15. helmikuuta asti ulottuvalla sopimuksella Mikkelin Jukureihin ensisijaisesti paikkaamaan Valtteri Hotakaisen loukkaantumista. 6. helmikuuta 2019 Rauman Lukkoa vastaan hän teki liigauransa avausmaalin. Tero Leinonen valitsi Tanuksen ottelun Alumnien tähtien ykköstähdeksi. Samana päivänä Tapparan kerrottiin vuokranneen hänet Jukureihin kauden 2019–2020 loppuun asti kestävällä sopimuksella. Vastaavasti Jukurit vuokrasi puolustaja Teemu Suhosen loppukaudeksi Tapparaan. Tanus teki Jukureissa 17 runkosarjaottelussa tehot 4+2=6. Koska hänet oli nimetty Mestiksen nuorten pelaajien listalle, palasi Tanus Jukurien kauden päätyttyä LeKin Mestis-joukkueeseen. Hän teki siellä kauden aikana kaikkiaan 33 runkosarjaottelussa tehot 13+31=44 ja kahdeksassa pudotuspeliottelussa neljä syöttöpistettä. Tanus oli runkosarjassa LeKin toiseksi paras pistemies Santeri Vuotin jälkeen ja hän sijoittui koko Mestiksen pistepörssissä kahdeksanneksi. Tanus voitti myös joukkueen sisäisen tehotilaston lukemalla +22. Hänet palkittiin kauden päätteeksi Mestiksen vuoden tulokkaana Petri Varis -palkinnolla ja äänestettiin toiseen tähdistökentälliseen.

Kaudella 2019–2020 Tanus teki Jukureissa 24 runkosarjaottelussa tehot 2+6=8, kunnes helmikuussa 2020 hän palasi lainaltaan Tapparan vahvuuteen. Samalla Tanus teki seuran kanssa kaksivuotisen jatkosopimuksen. Tanus pelasi suurimman osan loppukaudestaan kuitenkin Tapparan A-nuorissa. Hän pelasi yhden SM-liigaottelun sekä kaksi ottelua lainalla Mestis-joukkue Kooveessa.

Tanus teki Tapparassa kaudella 2020–2021 läpimurtonsa SM-liigassa. Hän teki 54 runkosarjaottelussa tehot 13+20=33, joilla Tanus oli joukkueen kolmanneksi paras maalintekijä Jukka Peltolan ja Charles Bertrandin kanssa sekä sijoittui sisäisessä pistepörssissä neljänneksi. Toukokuussa 2021 hänen sopimustaan Tapparan kanssa jatkettiin vuodella kevääseen 2023 saakka. Kaudella 2021–2022 Tanus oli tehoilla 12+25=37 joukkueen neljänneksi paras pistemies. Hän voitti kauden päätteeksi Suomen-mestaruuden. Tanus eteni Tapparan kanssa myös Mestarien liigan loppuotteluun, mutta mestaruuden vei lopulta kuitenkin ruotsalainen Rögle lukemin 2–1. 

Tammikuussa 2023 Tanus teki Tapparan kanssa kaksivuotisen jatkosopimuksen. Kaudella 2022–2023 Tanus teki välieräsarjassa Helsingin IFK:ta vastaan voittomaalit ottelusarjan kolmannessa ja neljännessä ottelussa. Hän voitti kauden päätteeksi Suomen-mestaruuden. Mestarien liigassa Tanus oli yhdeksällä syöttöpisteellään Tapparan paras syöttäjä Jori Lehterän kanssa. Loppuottelussa 18. helmikuuta 2023 vierassa ruotsalaista Luulajaa vastaan hän sai syöttöpisteen Lehterän tekemään 3–0-johtomaaliin, joka jäi lopulta Tapparan 3–2-voittoon päättyneen ottelun voittomaaliksi, joka ratkaisi joukkueelle CHL:n mestaruuden. Tanus teki myös ottelun avausmaalin ylivoimalla.

Tanus loukkaantui elokuussa 2023 Mestarien liigan ottelussa tanskalaista Aalborg Piratesia vastaan, kun hänen nivusensa repesi ja sai sen seurauksensa tyrän. Tanuksen vammaa yritettiin ensin kuntouttaa, mutta se jouduttiin lopulta leikkaamaan. Hän oli sivussa yli neljä kuukautta, kunnes Tanus palasi joulukuun lopulla kokoonpanoon. Hän pelasi runkosarjassa kaikkiaan vain 23 ottelua. Tanuksen vaivat jatkuivat pudotuspelien alussa, kunnes hän palasi pelaavaan kokoonpanoon kolmannessa puolivälieräottelussa Turun Palloseuraa vastaan 13. hyökkääjänä. Kuudennessa vieraissa pelatussa puolivälieräottelussa 30. maaliskuuta 2024 Tanus teki Tapparan 5–4-voittomaalin ensimmäisessä jatkoerässä ajassa 62.22 ja se ratkaisi joukkueelle välieräpaikan. Hän sai ottelussa myös syöttöpisteen Anton Levtchin tekemään maaliin ja keräsi tasakentällisin teholukeman +3. Tanuksen vaivat jatkuivat muutaman pelin jälkeen. Kesken finaalisarjan Pelicansia vastaan hän loukkasi sormensa puukko-onnettomuudessa, jonka myötä Tanus joutui pitämään tukiharsoa kädessään. Hän oli kolmessa ottelussa kokoonpanossa ilman peliaikaa, kunnes sai peliaikaa kauden kahdessa viimeisessä ottelussa. Tanus voitti kauden päätteeksi Suomen-mestaruuden. Toukokuussa 2024 hän solmi Tapparan kanssa kaksivuotisen jatkosopimuksen.

Kaudella 2024–2025 Tanus oli tehoilla 17+28=45 Tapparan paras pistemies ja maalintekijä. Mestarien liigassa hän voitti joukkueen sisäisen piste-, maali- ja syöttöpörssin tehtyään kahdeksassa ottelussa tehot 4+7=11. Kaudella 2025–2026 Tanus nousi Tapparan kapteenistoon ja debytoi marraskuussa 2025 myös joukkueen kapteenina. Hänet äänestettiin SM-liigan tammikuun kuukauden pelaajaksi. Tanus ylsi alkuvuodesta 2026 myös 18 ottelun pisteputkeen tehden niissä 31 tehopistettä. Hän jäi neljän ottelun päähän SM-liigan kaikkien aikojen yhden kauden pisteputkiennätyksestä, joka on Raimo Helmisen hallussa kaudelta 1996–1997.

Helmikuussa 2026 Tanuksen uutisoitiin siirtyvän kaudeksi 2026–2027 vuoden mittaisella sopimuksella Sveitsiin National Leaguen HC Ajoieen.

### Maajoukkueura

Tanus pelasi alle 20-vuotiaiden MM-kilpailuissa vuonna 2020, jolloin hän voitti Suomen sisäisen piste- ja syöttöpörssin tehoilla 2+7=9. Valmentajat valitsivat Tanuksen joukkueensa turnauksen yhdeksi kolmesta parhaasta pelaajasta.

Tanus pelasi myös alle 18-vuotiaiden MM-kilpailuissa vuonna 2018, jolloin hän toimi Suomen varakapteenina ja voitti maailmanmestaruuden. Hän jakoi kuudella syöttöpisteellään joukkueensa sisäisen syöttöpörssin voiton Kaapo Kakon ja Jesperi Kotkaniemen kanssa. Tanus pelasi myös alle 18-vuotiaiden Ivan Hlinkan muistoturnauksessa vuonna 2017 sekä World U-17 Hockey Challengessa vuonna 2016. Yhteensä hän on pelannut 25 nuorten ja 56 poikien maaottelua.

## Yksityiselämä
Tanus syntyi kampurajalkaisena. Hänen molemmat jalat ovat kampurajalkaisia. Tanukselle tehtiin varhaislapsuudessa toistokipsauksia. Hän on kertonut rakennepoikkeaman vaikuttaneen todella paljon uraansa. Tanus ei omien sanojensa mukaan voinut murrosiässä juosta metriäkään eikä hyppiä.

Tanuksen isoveli Jonatan pelasi omalla urallaan hyökkääjänä pudotuspelit mukaan lukien yhteensä 208 SM-liigaottelua sekä yhden kauden Tanskassa. Veljesten israelilaissyntyinen isä Michel Tanus toimii Tapparan SM-liigajoukkueen lääkärinä ja äiti Sari Tanus on Suomen Kristillisdemokraattien kansanedustaja. Kristian on pelannut myös rullakiekkoa Team Haipin joukkueessa, jossa hän voitti kesällä 2021 Suomen-mestaruuden.

Kristian Tanus on maininnut esikuvakseen Nikita Kutšerovin.

## Tilastot

## Lähteet
*
*
*

### Viitteet